Ербақыт Амантайұлы 

Ғалым бағындырған белес 

 М. Қозыбаев атындағы СҚМУ-де “Қазақстанда журналистер даярлаудың өзекті мәселелері” деген тақырыпта халықаралық ғылыми-тәжірибелік конференция өтті. Қазақстанның еңбек сіңірген қайраткері, профессор Зарқын Тайшыбайдың 75 жасқа толуына орайластырылған шараға еліміздің бірнеше өңірінен ғалымдар келсе, қытайлық, ресейлік және қырғызстандық мамандар тақырыпқа байланысты баяндамаларын жолдаған. 
Л.Н. Гумилев атындағы Еуразия ұлттық университетінің “Отырар кітапханасы” ғылыми орталығының директоры, филология ғылымдарының докторы, профессор Тұрсын Жұртбай, Әл-Фараби атындағы ҚазҰУ журналистика факультетінің деканы Сағатбек Медетбек бастаған ғалымдар журналист мамандар даярлау мәселесінің қыр-сырына тоқталды. 
Бұрын тілшілер тек Алматыда ғана оқытылып келсе, кейін Қарағандыда профессор Зарқын Тайшыбай бөлім ашып, содан кейін бірнеше университетте, соның ішінде М. Қозыбаев атындағы СҚМУ-де 2001 жылы құрылған болатын. Бүгінге дейін теріскейдегі оқу орнын жүзге жуық бакалавр және 15 магистр тамамдап, еліміздің бұқаралық ақпарат құралдарында, мемлекеттік қызметте жемісті еңбек етіп жүр. 
Конференцияның секциялық мәжілісінен соң университеттің Құрмет аллеясына жас шырша отырғызу рәсімі басталды. Еңбек Ерлері Бәйкен Әшімов, Геннадий Зенченко, Кеңес Одағының Батыры Александр Викторенко бастаған құрметті азаматтар еккен жасыл желектің қатарына профессор Зарқын Тайшыбай да өз ағашын отырғызды. 
М. Қозыбаев атындағы СҚМУ профессоры Зарқын Тайшыбайдың 75 жасқа толуына арналған пленарлық мәжілісте ғалымның өмір жолы мен еңбегі туралы айтылды. Солтүстік Қазақстан облысының әкімі Құмар Ақсақаловтың құттықтауын әкімшілік аппаратының жетекшісі Мадияр Қожахмет жеткізді. Өңір басшысының жүрекжарды лебізінде: “Сіз небір қиын-қыстау уақытта өзіңіздің қажыр-қайратыңыз бен табандылығыңыздың арқасында оларды еңсеріп, көпшілікке үлгі бола білдіңіз. Сіз жас ұрпақтың бойында Отанға деген сүйіспеншілік пен адалдық сияқты жоғары адамгершілік қасиеттерді қалыптастыруға үлес қосып келесіз. Сіз алдағы уақытта да облыстың білім беру жүйесін дамытуға атсалысады деген ойдамын”, – деп атап көрсеткен. 
Мерейтой иесін Қарағанды облысының әкімі Ерлан Қошанов та құттықтады. Әкімнің ақ тілегін Қазақстанның еңбек сіңірген қайраткерлері Рымбала Омарбекова мен облыстық “Орталық Қазақстан” газетінің бас редакторы Мағауия Сембай жеткізіп, үстіне шапан жауып, астына ат мінгізді. Зарқын Сыздықұлының атына “Нұр Отан” партиясы төрағасының бірінші орынбасары Мұхтар ҚұлМұхаммед, Білім және ғылым министрі Ерлан Сағадиев, Ақпарат және спорт министрі Арыстанбек Мұхамедиұлы, бірқатар жоғары оқу орындарының басшылары, ғылым мен мәдениет қайраткерлерінен келген жылы лебіздер оқылды. Парламент Мәжілісінің депутаттары Бейбіт Мамраев, Нұрлан Дулатбеков және Кәрібай Мұсырман да құттықтау хат жолдапты. 
 Қазақ журналистикасының атасы Қайыржан Бекхожин тар заманда таңдап жүріп нағыз Алаш рухты үш-ақ шәкірт тәрбиелеген. Соның біреуі мен болсам, екіншісі – Зарқын Сыздықұлы. Бізді студент кезден құпия архивтерге кіргізіп, Алаш қайраткерлері жайлы деректер жинатты. Сол істі жетпістің бесеуіне келсе де, Зақаң әлі жалғастырып келеді. Мұны ұлы ұстазымыздың аманатына адалдық деп білуіміз керек, – деді жазушы, алаштанушы профессор Тұрсын Жұртбай конференцияда.
Зарқын Тайшыбай – қазақ тарихындағы ақтаңдақтардың орнын толтыруға бір кісідей үлесін қосып жүрген ғалымдардың бірі. Оның облысымыздың тарихын, ардақты жерлестеріміз Мағжан, Сәбит, Смағұл, Жұмағали, Есләм, т.б. тұлғаларды зерттеуі бір ғылыми-зерттеу институтына жүк боларлық жұмыс. Сол қыруар істі ешкімге міндетсіп, пұл сұрамастан-ақ өзі атқаруда. Әсіресе, үш жүздің басын қосқан Абылай ханның өмірі мен қызметіне арналған том-том еңбегі теңдессіз туындылар деуге әбден болады. Ханның өмірін аңыздан ақиқатқа айналдырып, қайтыс болған жылына дейін қате жазып келгенімізді нақты деректермен дәлелдеп берді.
Конференция үстінде Зарқын Тайшыбайдың әлі сиясы кеуіп үлгермеген екі бірдей жаңа кітабының тұсаукесері жасалды. “Атадан асыл аманат” атты 500 беттік таңдаулы ғылыми мақалалар жинағы Әл-Фараби атындағы ҚазҰУ-дың баспасынан жарық көрсе, “Бабадан қалған байтағым” атты екі томдығын М.Қозыбаев атындағы СҚМУ басып шығарды.

